b"\n_START_ARTICLE_\nJu\xc5\xbenoarapski Protektorat\n_START_SECTION_\nPovijest\n_START_PARAGRAPH_\nJu\xc5\xbenoarapski Protektorat nastao je 1963. zapravo kao rezultat neuspjeha britanske kolonijalne politike. Jo\xc5\xa1 je ranih 1950-ih britanski savjetnik za zapadni dio Protektorata Aden - Kennedy Trevaskis, sastavio plan koji je predvi\xc4\x91ao da se od Protektorata Aden stvore dvije federacije, na podru\xc4\x8dju gdje su postojale dvije upravne podjele. Cilj tog plana je bio da se osujete poku\xc5\xa1aji destabilizacije od strane Sjevernog Jemena i njegovog kralja Ahmada bin Jahje, koji je na razne na\xc4\x8dine pomagao anti-britanske snage po Ju\xc5\xbenom Jemenu, tako da su u\xc4\x8destale pobune 1950-ih po brojnim sultanatima. \xc5\xbdelja je bila i da se stvori modernija uprava sa vi\xc5\xa1e lokalne samuprave i manje korupcije, i smanji tiranija brojnih feudalnih vladara._NEWLINE_Me\xc4\x91utim naglo bu\xc4\x91enje arapskog nacionalizma i njihova \xc5\xbeelja da se \xc5\xa1to prije oslobode britanske kolonijalne prisutnosti, natjeralo je Britance da br\xc5\xbee djeluju. Tako su oni naumili od Protektorata Aden napraviti Federaciju Arapskih Emirata Juga i tako barem formalno prikriti razloge za nezadovoljstvo kod podanika. To je ostvareno11. velja\xc4\x8de 1959., kad je \xc5\xa1est sultanata potpisalo sporazum o osnutku Federacije Arapskih Emirata Juga. U sljede\xc4\x87e tri godine, Federaciji se pridru\xc5\xbeilo jo\xc5\xa1 devet sultanata, a 18. sije\xc4\x8dnja 1963. i biv\xc5\xa1a Kolonija Aden, tad je prestao postojati Protektorat Aden i nastala je Ju\xc5\xbenoarapska Federacija - formalno neovisna dr\xc5\xbeava._NEWLINE_Me\xc4\x91utim isto\xc4\x8dni sultanati i \xc5\xa1eikati koji su bili puno konzervativniji i zaostaliji nisu se htjeli pridru\xc5\xbeili takvoj Federaciji nego su osnovali svoj Ju\xc5\xbenoarapski Protektorat 18. sije\xc4\x8dnja 1963., koji je na izvjestan na\xc4\x8din ostao onakav kakav je dotad bio Protektorata Aden._NEWLINE_Unutar Ju\xc5\xbenoarapskog Protektorata bili su sljede\xc4\x87i sultanati i njihovi \xc5\xa1eikati; Sultanat Kathiri, Sultanat Mahra, Sultanat Qu'aiti i Vahidski Sultanat (sve biv\xc5\xa1e \xc4\x8dlanice Isto\xc4\x8dnoadenskog protektorata) njima se pridru\xc5\xbeio i udaljeni Sultanat Gornja Jafa sa svojih pet \xc5\xa1eikata (Busi, Dhubi, Hadrami, Maflahi i Mausata) dotada \xc4\x8dlan Zapadnoadenskog protektorata._NEWLINE__NEWLINE_Ju\xc5\xbenoarapski Protektorat je raspu\xc5\xa1ten nakon progla\xc5\xa1enja neovisnosti Narodne Republike Ju\xc5\xbeni Jemen, 30. studenog 1967. godine. Nakon toga su raspu\xc5\xa1teni i sultanati i \xc5\xa1eikati koji su ga tvorili. Nakon toga se Narodna Republika Ju\xc5\xbeni Jemen ujedinila s Sjevernim Jemenom 22. svibnja 1990. u dana\xc5\xa1nju dr\xc5\xbeavu Republiku Jemen."